1.3.2022
SK
Úradný vestník Európskej únie
C 99/169 Štvrtok 8. júla 2021
2. vyzýva členské štáty, aby prijali Pakt pre výskum a inováciu v Európe obsahujúci nasledujúce záväzky, ktoré sa majú dosiahnuť do roku 2030: zvýšiť verejné výdavky na výskum a inováciu zo súčasnej priemernej úrovne 0,81 % HDP na 1,25 % spôsobom koordinovaným v celej EÚ; zvýšiť národné verejné financovanie spoločných programov a európskych partnerstiev v oblasti výskumu a vývoja zo súčasnej úrovne tesne pod 1 % na 5 % a spoločne sa dohodnúť na prioritných oblastiach činnosti EVP (horizontálnych aj tematických);
3. zdôrazňuje silné prepojenie medzi výskumom a inováciou a podnikaním, ktoré vytvára príležitosti pre zakladanie nových jednorožcov, startupov a malých a stredných podnikov (MSP); pripomína význam vytvorenia digitálneho ekosystému, ktorý by prispieval k technologickým inováciám a rozširovaniu MSP najmä prostredníctvom „inovačných centier EVP“;
4. uznáva rozhodujúcu úlohu univerzít a akademických inštitúcií pri vytváraní živých ekosystémov výskumu a inovácií; zdôrazňuje ústrednú úlohu študentov ako budúcej generácie inovátorov v týchto ekosystémoch;
5. trvá na tom, že v kontexte EVP sa pojmy „výskum“ a „inovácia“ neobmedzujú iba na technologické inovácie, ale sú zakotvené ako prierezové témy širokého významu pre všetky aspekty spoločenských a humanitných vied a sú plne integrované do každého z týchto všeobecných cieľov;
6. je presvedčený, že preskúmanie EVP by malo zahŕňať horizontálny prístup pre posilnenie spolupráce medzi výskumnými inštitúciami vrátane univerzít; požaduje zvýšenú rozpočtovú podporu univerzitných aliancií, ako aj vytvorenie podporného rámca, ktorý umožní flexibilný rozvoj aliancií; ďalej sa domnieva, že spolupráca univerzít by sa nemala obmedzovať iba na aliancie, ale že by univerzity mali mať k dispozícii viac systémov financovania aj na spoluprácu mimo aliancie;
7. zdôrazňuje, že je dôležité vytvárať synergie medzi vysokoškolským vzdelávaním, výskumnými inštitúciami a organizáciami občianskej spoločnosti ako skutočnými partnermi v oblasti výskumu a inovácií, ako aj priemyselnými alianciami, čím by sa plne využila dvojaká úloha univerzít; v tejto súvislosti opakuje potrebu vytvárať priaznivé podmienky a príležitosti pre výskumných pracovníkov využívaním vysokokvalitnej výskumnej infraštruktúry; vyzýva Komisiu, aby zabezpečila inkluzívny návrh týchto partnerstiev založený na transparentnosti, vyváženom zastúpení zainteresovaných strán a nepretržitej otvorenosti a aby ponúkla dostatočné príležitosti na účasť týmto rôznorodým zainteresovaným stranám;
8. zdôrazňuje, že všetky výzvy na financovanie musia byť transparentné a oznámené v dostatočnom predstihu; ďalej zdôrazňuje, že v spoločných plánoch priemyselnej technológie by sa mali lepšie zohľadňovať vstupy „zdola nahor“ a inkluzívna účasť a samotný priemysel by sa nemal brať ako primárny zdroj vstupov, ale mali by tiež akceptovať vstupy z najnovšieho a najmodernejšieho výskumu a inovácií, ako aj od spotrebiteľských organizácií a sociálnych partnerov;
9. vyzýva členské štáty, aby pretavili „nový EVP“ do konkrétnych politík a opatrení financovania zameraných na prispievanie k súbežnej „zelenej“ a „digitálnej“ transformácii, vykonávanie ambicióznej Európskej zelenej dohody a priemyselnej stratégie, odolnú obnovu a nenaplnené zdravotné potreby; zdôrazňuje význam primeraných väzieb v rámci inovačných a priemyselných ekosystémov a medzi nimi a ich aktérmi vrátane akademickej obce, priemyslu, verejného sektora na rôznych úrovniach, širokej verejnosti a občianskej spoločnosti v celej EÚ, aby sa zabezpečilo rýchlejšie uplatnenie výsledkov výskumu v hospodárstve a spoločnosti; v tejto súvislosti zdôrazňuje zásadnú úlohu MSP pri riešení inovácií a technologického rozvoja a potenciál tradičných MSP, ktorý je stále potrebné využiť; zdôrazňuje úlohu „centier EVP“ ako nástroja na zabezpečenie dostupnosti vysokokvalitnej vedy vo všetkých mestách a regiónoch EÚ a tiež na podporu regiónov, v ktorých existujú príležitosti pre udržateľný rast;
10. je znepokojený tým, že proces zlepšovania kvality systémov výskumu a inovácií sa spomaľuje a vykazuje nerovnomerný pokrok v celej Únii (3);
11. zdôrazňuje dôležitú úlohu, ktorú zohrával výskum a inovácie počas pandémie COVID-19 pri navrhovaní multisektorových a transdisciplinárnych riešení na prekonanie krízy; v tejto súvislosti víta akčný plán „ERAvsCorona“ ako príklad rýchlo vymedzených a dobre cielených opatrení prijatých spolu s členskými štátmi;
(3)
Pozri správu o pokroku v oblasti EVP za rok 2018.